የአድዋ እና የአርበኞች ድልን
እየታደሰ የሚቀጥል ህያው መንፈስ ማድረግ እንደሚገባ ተገለጸ
አዲስ አበባ፦ የአድዋና የአርበኞች የድል በዓላት እየታደሱ የሚቀጥሉ ህያው መንፈስ ማድረግ እንደሚገባ የኢፌዴሪ ፕሬዚዳንት ሳህለወርቅ ዘውዴ ገለጹ፡፡
ፕሬዚዳንቷ 79ኛውን የአርበኞች የድል በዓልን በማስመልከት ባስተላለፉት መልዕክት በመላው ዓለም በተከሰተው የኮቪድ-19 ስጋት ምክንያት በዓሉን እንደተለመደው በአርበኞች ሀውልት ዙሪያ ተሰባስበን ማክበር ባይቻልም የእነዚያን የቁርጥ ቀን የኢትዮጵያ ልጆችን ዘመን የማይሽር ተጋድሎ በመንፈስ አድምቆ ድሉም እየታደሰ የሚቀጥል ህያው ማድረግ እንደሚስፈልግ አስገንዝበዋል፡፡
የዓለም የጥቁር ህዝቦች የነጻነት ጮራ የሆነውን የአድዋ በዓልን የዛሬ ሁለት ወር መከበሩን ያስታወሱት ፕሬዚዳንቷ፤ በተመሳሳይ የኩራትና የአይበገሬነት ከፍታ እንዲሁም መንፈስ ላይ የሚያስቀምጠውን የሚያዝያ 27 የድል በዓል በማስታወስ ብዙ የታሪክ ሰበዞች ተከታትለውት እንደሚመጡ አስረድተዋል፡፡
ፕሬዚዳንቷ ድሉ ‹‹ የኢትዮጵያውያን በጨለማ ውስጥ ብርሃን መፈለግን ፤ በመከራ ውስጥ ተባብሮ ማንሰራራትን ፤ በጭንቅ ጊዜ ተስፋ ማድረግን፤ በተለይ አሁን ለምንገኝበት ሁኔታ እጅግ በጣም አስፈላጊ ስንቅ ነው፤ የአድዋ እና የአርበኞች የድል መንፈስ እየታደሰ የሚቀጥል ህያው በማድረግ ለዘላቂ የሀገራችን ጥቅሞች ልናውለው ይገባል›› ብለዋል፡፡
እንደ ፕሬዚዳንቷ ገለጻ፤ ይህንን የአይበገሬነት መንፈስ በታላቁ የህዳሴ ግድብና በሌሎችም አገራዊ ስራዎች ላይ በመድገምና አንድነታችንን በማጠናከር በአሁኑ ወቅት በተለያየ መልኩ የተደቀኑብንን ፈተና ድል መንሳት ያስፈልጋል::
‹‹ኮቪድ-19 የደቀነብን አደጋ ከማይታይ ጠላት ጋር የሚደረግ ጦርነት ሆኗል ፤ የቫይረሱ ተለዋዋጭ ባህርይ ዱካውን ያጠፋ ጠላት ያህል ፈታኝና ውስብስብ ሆኗል፡፡ መመሪያ አክብረን ፤የሚጠበቅብንን ተወጥተን እስከተፋለምነው ድረስ ግን ለመቆጣጠር ያለን ዕድል ሰፊ ነው:: በመሆኑም ከወረርሽኙ በኋላ የሚኖረውን ሁኔታ ከአሁኑ የተሻለ ለማድረግ የቤት ስራችንን መጀመር ያስፈልጋል›› ሲሉ ተናግረዋል፡፡ 
እንደ ፕሬዚዳንቷ ማብራሪያ፤ የኢትዮጵያን የድህነትና የርሃብ ታሪክ ጨርሶ ለመለወጥ ተስፋ ሰጪ ሁኔታ በመኖሩ ተቻችሎ ፤ ተደማምጦና ተከራክሮ የሀገሪቱን ተስፋ ለማለምለም ቆርጦ በመነሳት የእነዚያ አይበገሬ ኢትዮጵያውያን አሻራ ህያው ሆኖ ከትውልድ ወደ ትውልድ እንዲሸጋገር ማድረግ ይገባል፡፡
አዲስ ዘመን ሚያዝያ 28/2012በጋዜጣው ሪፖርተር